KOMISIJOS REGLAMENTAS (EB) Nr. 313/2008
2008 m. balandžio 3 d.
kuriuo nukrypstama nuo Reglamento (EB) Nr. 1445/95 galvijienos importo iš Brazilijos reikalavimų atžvilgiu
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1999 m. gegužės 17 d. Tarybos reglamentą (EB) Nr. 1254/1999 dėl bendro galvijienos rinkos organizavimo (1), ypač į jo 32 straipsnio 1 dalį,
kadangi:
1)
1995 m. birželio 26 d. Komisijos reglamento (EB) Nr. 1445/95 dėl importo ir eksporto licencijų taikymo galvijienos sektoriuje taisyklių (2) 3 straipsnyje numatyta, kad importo licencijos galioja 90 dienų nuo jų išdavimo dienos.
2)
2008 m. sausio 17 d. Komisijos sprendimu 2008/61/EB, iš dalies keičiančiu Tarybos sprendimo 79/542/EEB II priedo nuostatas dėl šviežios galvijienos importo iš Brazilijos (3), buvo iš dalies pakeisti galvijienos importo iš Brazilijos reikalavimai. Sprendime nurodyta, kad importą galima saugiai tęsti tik sustiprinus Bendrijai tiekiamų eksporto reikalavimus atitinkančių gyvūnų kilmės ūkių kontrolę bei stebėseną ir Brazilijai sudarius preliminarų tokių ūkių, už kuriuos garantuojama, sąrašą.
3)
Pastaraisiais metais Brazilija buvo pagrindinė jautienos tiekėja į Bendrijos rinką, o iš jos importuotas kiekis sudarė apie du trečdalius viso Bendrijos jautienos importo. Taikant Sprendimą 2008/61/EB, operatoriai, kurie iki to sprendimo įsigaliojimo buvo gavę importo licencijas galvijienos importui pagal importo tarifines kvotas, nurodytas 1997 m. gegužės 27 d. Komisijos reglamento (EB) Nr. 936/97, įvedančio aukštos kokybės šviežios, atšaldytos ir sušaldytos jautienos bei sušaldytos buivolienos tarifines kvotas ir numatančio jų administravimą (4), 2 straipsnio d punkte, 2007 m. gegužės 11 d. Komisijos reglamente (EB) Nr. 529/2007, leidžiančiame pradėti naudoti KN kodu 0202 klasifikuojamos sušaldytos galvijienos bei KN kodu 0206 29 91 klasifikuojamų produktų tarifinę kvotą ir numatančiame jos administravimą 2007 m. liepos 1 d.-2008 m. birželio 30 d. laikotarpiu (5), ir 2007 m. gegužės 16 d. Komisijos reglamente (EB) Nr. 545/2007, kuriuo leidžiama naudoti sušaldytos ir perdirbimui skirtos jautienos importo tarifinę kvotą ir nustatomas jos administravimas (2007 m. liepos 1 d.-2008 m. birželio 30 d.) (6), susidūrė su tam tikrais praktiniais sunkumais importuodami produktus per įprastą importo licencijų galiojimo laikotarpį. Įvertinus šias konkrečias aplinkybes, licencijų galiojimas turėtų būti laikinai pratęstas iki importo tarifinių kvotų galiojimo pabaigos.
4)
Šiame reglamente numatytos priemonės atitinka Galvijienos vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Nukrypstant nuo Reglamento (EB) Nr. 1445/95 3 straipsnio, 2007 m. liepos 1 d.-2008 m. birželio 30 d. importo tarifinių kvotų laikotarpiu licencijos, išduotos pagal Reglamento (EB) Nr. 936/97 2 straipsnio d punktą, Reglamentą (EB) Nr. 529/2007 ir Reglamentą (EB) Nr. 545/2007, galioja iki 2008 m. birželio 30 d.
2 straipsnis
Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2008 m. balandžio 3 d.